b'\n_START_ARTICLE_\nKlijai\n_START_PARAGRAPH_\nKlijai \xe2\x80\x93 gamtin\xc4\x97s arba sintetin\xc4\x97s med\xc5\xbeiagos, naudojamos pavir\xc5\xa1iams sujungti klijavimo b\xc5\xabdu.\n_START_SECTION_\nSud\xc4\x97tis\n_START_PARAGRAPH_\nSvarbiausia klij\xc5\xb3 sudedamoji dalis - ri\xc5\xa1iklis, t. p. j\xc5\xb3 sud\xc4\x97tyje gali b\xc5\xabti tirpiklis, skiediklis, kietiklis, mink\xc5\xa1tiklis, u\xc5\xbepildas. Pagal chemin\xc4\x99 prigimt\xc4\xaf skirstomi \xc4\xaf neorganinius ir organinius, gamtinius ir sintetinius klijus._NEWLINE_Neorganiniai klijai yra skystasis stiklas (natrio ir kalio silikat\xc5\xb3 vandeninis tirpalas) ir fritas (\xc5\xbeemos lydymosi temperat\xc5\xabros stiklas)._NEWLINE_Organiniai klijai b\xc5\xabna gamtiniai ir sintetiniai. Gamtiniams gyv\xc5\xabnin\xc4\x97s kilm\xc4\x97s klijams gaminti naudojamas kolagenas (gliutininiai klijai), kazeinas (kazeininiai klijai), albuminas (albumininiai klijai). Gamtini\xc5\xb3 augalin\xc4\x97s kilm\xc4\x97s klij\xc5\xb3 gamyboje naudojamas nat\xc5\xabralus kau\xc4\x8diukas (mastika), gutaper\xc4\x8dia, krakmolas, dekstrinas. Da\xc5\xbeniausiai augaliniams klijams gaminti naudojama gauruotoji soja, valgomoji bulv\xc4\x97, sald\xc5\xbeioji ceratonija, sakai._NEWLINE_Did\xc5\xbeiausi\xc4\x85 grup\xc4\x99 sudaro sintetiniai klijai, kurie pagal chemin\xc4\x99 prigimt\xc4\xaf skirstomi \xc4\xaf termoreaktyviuosius, termoplastinius ir element\xc5\xb3 organinius. Termoreaktyvi\xc5\xb3j\xc5\xb3 klij\xc5\xb3 pagrindinis komponentas da\xc5\xbeniausiai yra pati oligomerin\xc4\x97 derva arba jos tirpalas organiniame tirpiklyje (pvz., fenolformaldehidiniai klijai), dervos tirpalas monomere arba keli\xc5\xb3 derv\xc5\xb3 (pvz., fenolformaldehidin\xc4\x97s ir polivinilacetatin\xc4\x97s arba poliamidin\xc4\x97s) tirpalai organiniuose tirpikliuose. \xc5\xa0ie klijai yra vienkomponen\xc4\x8diai, paruo\xc5\xa1ti naudoti vienoje pakuot\xc4\x97je. Daugiakomponen\xc4\x8diai, da\xc5\xbeniausiai dvikomponen\xc4\x8diai, klijai sudaryti i\xc5\xa1 polimero, oligomero ar jo tirpalo ir kietiklio, pvz., epoksidiniai klijai. J\xc5\xb3 komponentai sumai\xc5\xa1omi prie\xc5\xa1 naudojim\xc4\x85._NEWLINE_Termoreaktyviaisiais klijais klijuojama apkrov\xc5\xb3 veikiamos metalin\xc4\x97s konstrukcijos (epoksidiniais), metalai (fenolformaldehidiniais, polivinilacetatiniais ir poliuretaniniais), mediena (poliuretaniniais ir karbamid arba melaminformaldehidiniais). Termoreaktyvieji klijai tvirtai suklijuoja \xc4\xafvairias med\xc5\xbeiagas, yra chemi\xc5\xa1kai ir termi\xc5\xa1kai atspar\xc5\xabs._NEWLINE_Prie termoplastini\xc5\xb3 klij\xc5\xb3 (oligomer\xc5\xb3 ar polimer\xc5\xb3 tirpalai) priskiriami poliakriliniai, poliamidiniai, polibenzimidazoliniai, karbinoliniai klijai. Jie elastingi, bet nelabai atspar\xc5\xabs. Jais klijuojamos nemetalin\xc4\x97s konstrukcijos, naudojamos neauk\xc5\xa1toje temperat\xc5\xabroje, metalai, metalai prie plastiko ar gumos._NEWLINE_Element\xc5\xb3 organiniai klijai yra silicio, boro, alavo, aliuminio ir kt. metal\xc5\xb3 organiniai polimerai. Termi\xc5\xa1kai atspar\xc5\xabs iki 1000\xc2\xa0\xc2\xb0C, jie naudojami metalams, plastikams klijuoti._NEWLINE_Pagal paskirt\xc4\xaf klijai skirstomi \xc4\xaf konstrukcinius (statini\xc5\xb3 ir dinamini\xc5\xb3 apkrov\xc5\xb3 veikiamoms detal\xc4\x97ms klijuoti) ir nekonstrukcinius (apdailos, neaustin\xc4\x97ms med\xc5\xbeiagoms, elektrotechnin\xc4\x97ms, radiotechnin\xc4\x97ms detal\xc4\x97ms klijuoti)._NEWLINE_Lietuvoje polivinilacetatinius ir karbamidinius klijus gamina bendrov\xc4\x97 \xe2\x80\x9eAchema\xe2\x80\x9c.'